**Κατευθύνσεις για την 1η Εργασία Μικρής Έκτασης**

Δ. Ζάβρας, Ph.D., M.Sc., B.Sc., Επίκουρος Καθηγητής Έρευνας Υπηρεσιών Υγείας και Οικονομικών της Υγείας, Πανεπιστήμιο Δυτικής Αττικής

Μέλος Σ.Ε.Π Ε.Α.Π

Οι δύο κύριοι άξονες της 1ης εργασίας μικρής έκτασης είναι οι δαπάνες υγείας στην Ελλάδα κατά την περίοδο 2010-2020, και η αποτελεσματικότητα του συστήματος υγείας.

*Ειδικότερα*:

*Στο 1ο ερώτημα*, μέσω στατιστικών στοιχείων που μπορείτε να αντλήσετε από την Ελληνική Στατιστική Αρχή, την Eurostat ή τον OECD, πρέπει να αποτυπώσετε και να σχολιάσετε ***τη δομή*, *τη σύνθεση* και *την εξέλιξη* *των δαπανών υγείας*** στην Ελλάδα κατά την περίοδο 2010-2020. Προκειμένου να καταφέρετε να αποτυπώσετε τις τρείς αυτές διαστάσεις, με κριτική ματιά, ώστε να εξαχθούν συμπεράσματα, πρέπει να σταθείτε ***στα είδη των διαθέσιμων δεδομένων, στις διαφορές τους και στις μεταβολές τους* *(τις οποίες πρέπει να σχολιάσετε)***. Για την αποτελεσματική διαχείριση των δεδομένων τα οποία είναι διαθέσιμα στις ιστοσελίδες των οργανισμών που προαναφέρθηκαν, θα σας βοηθούσε να χρησιμοποιήσετε πίνακες και γραφήματα που να αποτυπώνουν τα διάφορα μεγέθη (δαπάνες υγείας). ***Δώστε προσοχή στις κατηγοριοποιήσεις των δαπανών υγείας οι οποίες εμφανίζονται στις ιστοσελίδες, στον τρόπο μέτρησής τους και στις διαφορές τους.*** Όσον αφορά ***τη δομή*, *τη σύνθεση* και *την εξέλιξη* *των δαπανών υγείας****,* κατά την περίοδο 2010-2020, πρέπει να αποτυπώσετε ***και* *τις συνθήκες***, ***κυρίως οικονομικές ή*** ***και επιδημιολογικές***, που επικρατούσαν στην Ελλάδα την προαναφερόμενη περίοδο. Επομένως, οι συγκρίσεις με βάση το έτος, απαιτούν αναφορές σε αυτές τις συνθήκες (και ίσως στους στόχους των πολιτικών που εφαρμόστηκαν την εν λόγω περίοδο).

Ανατρέχοντας στο διδακτικό υλικό όλων των εβδομάδων και κυρίως σε ό,τι αφορά τις δαπάνες και τη χρηματοδότηση, θα εντοπίσετε ποια είδη δαπανών είναι πιο σημαντικό να παρουσιαστούν. Αυτό, ωστόσο, μπορείτε να το καταφέρετε και μέσω της προσεκτικής ανάγνωσης της πρόσθετης βιβλιογραφίας που θα αναζητήσετε.

*Το 2ο ερώτημα* αναφέρεται στην αποτελεσματικότητα του συστήματος υγείας. Ουσιαστικά πρέπει με βάση την έννοια της οικονομικής αποτελεσματικότητας, να αξιολογήσετε, την οικονομική αποτελεσματικότητα του συστήματος υγείας, την προαναφερόμενη περίοδο και να απαντήσετε πού οφείλεται. Απαιτείται προσοχή, ώστε να γίνει διάκριση της οικονομικής από την κλινική αποτελεσματικότητα. Η εργασία αφορά την οικονομική αποτελεσματικότητα.

Τόσο ***στο 1ο όσο και στο 2ο ερώτημα***, οι απαντήσεις σας πρέπει να είναι πλήρως τεκμηριωμένες.

Τα συμπεράσματά σας πρέπει να εξαχθούν, τόσο ***μέσω της χρήσης στατιστικών στοιχείων όσο και μέσω της χρήσης βιβλιογραφίας (την οποία οφείλετε να παραθέσετε)****.*

Αν τυχόν χρησιμοποιήσετε γραφήματα που εντοπίσατε στη βιβλιογραφία, πρέπει να αναφέρετε την πηγή τους.

Δώστε προσοχή στη συγγραφή της εργασίας σας ώστε να ελαχιστοποιηθεί το ποσοστό κειμενικής ομοιότητας.

**Σας εύχομαι καλή συνέχεια και καλή επιτυχία**